Taseddast, d yiwen uḥric deg tesnilest izerrwen taggayin n wawalen, d twuri n yal awal daxel n tefyirt d wassaɣen i t-isnernayen d yiferdisen niḍen. Aṭas n yimeskaren i d-yeqqaren akken taseddast tetteddu ddaw leɛnaya n tesnamka, meɛna tekker-d kra n terbeɛt niḍen i d-ibeyynen s ttbut belli assaɣen yellan gar wawalen daxel n tefyar ur yeqqin ara ɣer tesnamka-nsen, maca d taseddast i ten-yesdukkulen wa deffir wa akken tafyirt-nni ad tesɛu anamek. Nesɛa tlata n wassaɣen iseddasayen ay yetteqqnen gar wawalen deg tefyar: Asagel, yeskan-d amyellel gar wawalen. Taɣuni, temmal-d amgadi gar sin wawalen neɣ gar sin yisummar. Astama, ijmel-d gar sin-agi wassaɣen amyellel d umgadi gar sin yiḥricen.